R E L A C I O N
PËR
PROJEKTLIGJIN “PËR DISA NDRYSHIME DHE SHTESA NË                  LIGJIN NR.9643, DATË 20.11.2006, “PËR PROKURIMIN PUBLIK”,                  TË NDRYSHUAR
I. QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN 

Përgatitja e projektligjit “Për disa ndryshime dhe shtesa në ligjin nr.9643,                    datë 20.11.2006, “Për prokurimin publik”, të ndryshuar, është mbështetur në nenet 78, 81, pika 1, dhe 83, pika 1, të Kushtetutës.
Një ndër instrumentet kryesore strategjike që ndihmon qeverinë të arrijë objektivat ekonomikë, socialë dhe mjedisorë nëpërmjet një sistemi të përgjegjshëm, efektiv dhe transparent të mirëpërdorimit të fondeve publike dhe shpenzimeve të qeverisë është ligji për prokurimin publik.
II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE 

Ky projektligj, me ndryshimet e shtesat që propozon, vjen si rezultat i ndërgjegjësimit të qeverisë për të parë prokurimin publik si levë e politikave strategjike për të arritur objektivat socialë, ekonomikë dhe mjedisorë. 
III. ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME 

Synimi i ndryshimeve dhe shtesave të paraqitura përmes këtij projektligji është përpara së gjithash rritja e mëtejshme e frytshmërisë dhe efikasitetit në procedurat e prokurimit publik dhe nxitja e pjesëmarrjes së operatorëve ekonomikë vendas e të huaj në këto procedura. 
Ndryshimet e propozuara konsistojnë si në riformulime të neneve ekzistuese, ashtu edhe në ndryshime të karakterit tekniko - thelbësor të këtyre neneve. 

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR
Projektligji është mbështetur në nenet 78, 81, pika 1, dhe 83, pika 1, të Kushtetutës.

Projektligji vjen në përputhje me direktivat e Bashkimit Evropian. 
V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Projektligji synon përafrim të pjesshëm me direktivën nr.2004/18/KE të Parlamentit Evropian dhe e Këshillit të 31 marsit 2004 për koordinimin e procedurave të prokurimit për shpalljen fituese të kontratave publike për punë, furnizime dhe shërbime.

VI. PËRMBLEDHJE SHPJEGUESE E PËRMBAJTJES SË PROJEKTAKTIT 
Ndryshimet dhe shtesat e propozuara në këtë projektligj janë, si më poshtë vijon:
Në nenin 3 “Përkufizime” të ligjit në fuqi propozohen ndryshime, respektivisht, në pikat 2 dhe 4.
· Në pikën 2, të këtij neni, shfuqizohet fjalia që jep përkufizimin e kontratave të konsulencës, pasi ky përkufizim parashikohet në një pikë të veçantë të po këtij neni (pika 3). 

· Në pikën 4, të këtij neni, saktësohet përkufizimi i termit “fond publik” për fondet ndihmë ose kredi, të dhëna nga donatorë të huaj sipas një marrëveshjeje ndërkombëtare, në të cilën kërkohet zbatimi i procedurave të këtij ligji. 
Nëpërmjet këtij ndryshimi synohet të shmangen keqinterpretimet lidhur me rastet e zbatimit të dispozitave të këtij ligji për fondet e dhëna sipas një marrëveshjeje ndërkombëtare nga donatorët e huaj.
Nëpërmjet ndryshimeve të propozuara në nenin 7 “Përjashtimet e veçanta” të ligjit në fuqi parashikohen si raste përjashtimore nga zbatimi i procedurave të këtij ligji shërbimet e avokatëve të caktuar kryesisht, si dhe ekspertizës për nevoja të procedimit penal, rregulluar sipas Kodit të Procedurës Penale.
Praktika e deritanishme ka treguar për pamundësi të zhvillimit të procedurave të prokurimit për këto lloj shërbimesh, për shkak të specifikës së tyre. Për më tepër, pagesa për këto lloj shërbimesh bëhet sipas tarifave të përcaktuara me legjislacion të posaçëm.

Gjithashtu, në përputhje me direktivën 2014/24 të Bashkimit Evropian janë shtuar, si rast përjashtimor nga dispozitat e ligjit për prokurimin publik, kontratat e punësimit.
Në nenet 19/2 “Përbërja, zgjedhja dhe mandati i Komisionit të Prokurimit Publik” dhe 19/3 “Kriteret për t’u zgjedhur anëtar i Komisionit të Prokurimit Publik” propozohen ndryshime në mënyrë që të pestë anëtarët të jenë juristë, me arsim të lartë në drejtësi, pasi në thelb funksioni i anëtarit të KPP-së është vlerësimi i procedurave të tenderit përmes interpretimit të legjislacionit për prokurimin publik.
Nëpërmjet ndryshimit të propozuar në nenin 24 “Anulimi i një procedure prokurimi” të ligjit në fuqi synohet të saktësohet njëri prej rasteve të anulimit të një procedure prokurimi, konkretisht, kur të gjitha ofertat e paraqitura përmbajnë çmime që e tejkalojnë buxhetin e autoritetit kontraktor të parashikuar për një kontratë të caktuar. 
Dispozita aktuale parashikon termin “ofertat e pranuara”, por ky term nuk është i saktë duke pasur prasysh faktin që një ofertë nuk pranohet nëse është mbi buxhetin e autoritetit kontraktor të parashikuar për kontratën përkatëse. 
Me ndryshimin e propozuar në nenin 29 “Procedurat standarde të prokurimit” të ligjit në fuqi hiqet detyrimi i përdorimit të procedurës “Konkurs projektimi” për kontratat me vlerë mbi kufirin e ulët, duke lënë mundësinë e përdorimit të kësaj procedure për çdolloj vlere, nisur nga fakti që procedura “Konkurs projektimi” lidhet me natyrën dhe specifikën e shërbimeve (të një natyre estetike) dhe jo vlerat e kontratave.

Heqja e vlerës monetare në përdorimin e procedurës së prokurimit “Konkurs projektimi” do t’i hapte rrugë përdorimit të kësaj procedure në çdo rast kur kërkohet të përftohen nga autoritetet kontraktore studime ose projekte vetëm me natyrë estetike.

Pra, përdorimi i procedurës së prokurimit “Konkurs projektimi”, nëpërmjet këtij ndryshimi, nuk lidhet ekskluzivisht me vlerën monetare, por me natyrën estetike të studimit ose projektit që kërkohet të realizohet.

Ky ndryshim është bërë dhe në nenin 35 “Konkursi i projektimit” të ligjit në fuqi, si nen specifik që rregullon këtë lloj procedure. 
Në nenin 33 “Procedura me negociim pa shpallje paraprake të njoftimit” të ligjit në fuqi propozohet të shfuqizohet njëri prej rasteve të përdorimit të kësaj lloj procedure, konkretisht, për kontratat që do të prokurohen në bazë të një marrëveshjeje kuadër, si një mundësi abuzimi nga autoritetet kontraktore.

Ky propozim bëhet duke marrë në konsideratë faktin se procedura e prokurimit “Me negociim pa shpallje paraprake të njoftimit” është një lloj procedure, e cila nuk kërkon njoftim publik dhe si e tillë kufizon dhënien e informacionit për operatorët ekonomikë të interesuar, për pasojë, dhe pjesëmarrjen e tyre në procedurat e prokurimit. Në këto kushte, synohet që rastet e përdorimit të kësaj lloj procedure në ligj të jenë të kufizuara dhe të mirëpërcaktuara. 
Nga ana tjetër, në nenin që parashikohet marrëveshja kuadër, procedura “Me negociim pa shpallje paraprake të njoftimit” të kontratës nuk përcaktohet si procedurë, me të cilën mund të lidhet një kontratë e dalë nga marrëveshja kuadër.
Në nenin 35 “Konkursi i projektimit” të ligjit në fuqi propozohet ndërhyrja në pikën 2, me anë të së cilës hapet rrugë zhvillimit të kësaj lloj procedure prokurimi, pa përcaktimin e një fondi limit të detyrueshëm, por të një çmimi, nisur nga specifika e saj, e cila në vetvete mund të finalizohet vetëm me përftimin e një projekti.

Konkretisht, duke marrë në konsideratë faktin se rezultati final i procedurës së prokurimit “Konkurs projektimi” mund të jetë edhe vetëm përftimi i një projektideje, mund të përcaktohet si çmim, në këtë rast, dhënia e kontratës së shërbimit publik kandidatit të suskseshëm.

Në nenin 35/1 “Marrëveshjet kuadër” të ligjit në fuqi propozohen disa ndryshime, të cilat synojnë bërjen e aplikueshme të “Marrëveshjes kuadër”, si një nga format e prokurimit të parashikuara në dispozitat e këtij ligji.

Konkretisht, propozohet të shtohet si mundësi përdorimi i marrëveshjes kuadër edhe pas kryerjes së procedurës së prokurimit “Kërkesë për propozim” dhe “Shërbim konsulence”, si procedura mjaft të përdorshme nga autoritetet kontraktore.

Gjithashtu, ky propozim bëhet duke marrë në konsideratë faktin se procedura e prokurimit “Kërkesë për propozim” është ndër më të përdorshmet nga autoritetet kontraktore për vetë kufirin monetar, mbi të cilin zbatohet (nën 8 milionë lekë për mallra/shërbime).

Në pikën 6, të këtij neni, propozohet të bëhet një saktësim për të bërë dallimin e rasteve kur lind nevoja për hapjen e minikonkursit. Parashikimi aktual në këtë dispozitë është i paqartë dhe krijon konfuzion në zbatim për autoritetet kontraktore.

Në nenin 43 “Afatet kohore për dorëzimin e kërkesave për pjesëmarrje dhe dorëzimin e ofertave” të ligjit në fuqi propozohet të parashikohen afate kohore për dorëzimin e kërkesave për pjesëmarrje dhe dorëzimin e ofertave në procedurat e prokurimit “Shërbim konsulence” dhe “Konkurs projektimi”.
Përcaktimi i afateve kohore është një element thelbësor dhe i rëndësishëm në kryerjen e procedurave të ndryshme të prokurimit.
Në ligjin aktual për prokurimin publik mungon një parashikim i tillë për të dy këto lloj procedurash.

Për procedurën “Shërbim konsulence”, këto afate parashikohen në vendimin nr.1, datë 10.1.2007, të Këshillit të Ministrave, “Për miratimin e rregullave të prokurimit publik”, ndërkohë që për procedurën e prokurimit “Konkurs projektimi” këto afate nuk parashikohen në asnjë prej dispozitave ligjore dhe nënligjore të prokurimit publik. 

Në nenin 49 “Sigurimi i ofertës” të ligjit në fuqi propozohet që sigurimi i ofertës të lihet si mundësi për t’u paraqitur nga operatorët ekonomikë në procedurat e prokurimit me vlerë më të lartë se kufiri i lartë monetar dhe kur vlerësohet nga autoriteti kontraktor.
Ky ndryshim propozohet në funksion të procedurave lehtësuese për biznesin.

Operatorët ekonomikë, pjesëmarrës në procedurat e prokurimit, me ligjin aktual kanë detyrimin të ngurtësojnë në banka apo kompani sigurimi 2% të vlerës së fondit limit, si masë garancie për autoritetin kontraktor, në rast të tërheqjes së tyre nga oferta. Ky ngurtësim i vlente autoritetit kontraktor në rastet kur për vazhdimin e një procedure prokurimi kërkoheshin të paktën dy oferta të vlefshme dhe një tërheqje e mundshme nga gara e një ofertuesi sillte dështimin e procedurës së prokurimit.

Nisur nga fakti që ligji aktual parashikon se procedura e prokurimit vazhdon edhe me një operator ekonomik, tërheqja nga ofertimi i një operatori ekonomik nuk i shkakton autoritetit kontraktor dështimin e procedurës së prokurimit. Pra, praktikisht sigurimi i ofertës nuk shërben më si masë garancie për autoritetin kontraktor.

Operatorët ekonomikë të interesuar për të ofertuar në procedurat e prokurimit publik, nëpërmjet këtij ndryshimi, lehtësohen nga ngurtësimi i një vlere të caktuar monetare si garanci për pjesëmarrjen e tyre në tender.

Në vijim të këtij propozimi, janë reflektuar ndryshimet e nevojshme në të gjitha nenet e ligjit që ndikohen prej tij.
Në nenin 53 “Shqyrtimi i ofertave” të ligjit në fuqi propozohen disa ndryshime, me qëllim që të mos ketë hapësira ligjore për subjektivitet në interpretim si nga autoritetet kontraktore, ashtu edhe nga operatorët ekonomikë konkurrues.

Konkretisht, në pikën 4, të këtij neni, propozohet të bëhet një saktësim për devijimet e vogla, duke shtuar termin “të argumentuara”, si dhe gabimet e shtypit, të cilat mund të korrigjohen pa prekur përmbajtjen e ofertës. 

Dispozita aktuale lë vend për keqinterpretim pasi konsideron, si devijime të vogla, gabimet të cilat mund të korrigjohen pa prekur përmbajtjen e ofertës, pa specifikuar se të tilla mund të jenë vetëm gabimet e shtypit. 

Në nenin 56 “Oferta anomalisht e ulët” të ligjit në fuqi propozohen disa ndryshime, të cilat synojnë të orientojnë operatorët ekonomikë drejt ofertimit të përgjegjshëm. 

Në nenin 63 “Të drejtat e personit të interesuar” të ligjit në fuqi propozohen disa ndryshime, të cilat synojnë rritjen e efikasitetit të procedurave të prokurimit.
Konkretisht, në pikën 2, të këtij neni, propozohet të përcaktohet në mënyrë më të qartë momenti, nga i cili i fillon e drejta e ankimit të ofertuesit pranë autoritetit kontraktor. Për këtë arsye, propozohet që pas fjalëve “... nga dita ...”  të shtohen “... e nesërme e punës ...”. 
Në pikën 8, të këtij neni, propozohet të përcaktohet një afat kohor, brenda të cilit autoriteti kontraktor ka detyrimin të dërgojë në Komisionin e Prokurimit Publik të gjithë informacionin që disponon për procedurën e prokurimit të ankimuar, konkretisht jo më vonë se 5 ditë nga data e marrjes së ankesës. Mosspecifikimi i këtij afati në dispozitën aktuale përbën shkak për tejzgjatje të procedurës së prokurimit.
Në funksion të rritjes së efikasitetit dhe finalizimit në kohë sa më të shkurtër të procedurave të prokurimit të ankimuara propozohet shkurtimi i afatit kohor në dispozicion të Komisionit të Prokurimit Publik për shqyrtimin e informacionit të dërguar nga autoriteti kontraktor, nga 20 ditë në 10 ditë, nga marrja e këtij informacioni.
Në nenin 64/3 “Ankimi në gjykatë” të ligjit në fuqi propozohet të specifikohet “Gjykata Administrative e Shkallës së Parë, Tiranë”, si gjykata kompetente ku palët mund të ushtrojnë ankimin e tyre. Ky ndryshim vjen në referencë të                ligjit nr.49/2012, “Për organizimin dhe funksionimin e gjykatave administrative dhe gjykimin e mosmarrëveshjeve administrative”.
Në nenin 65 “Procedura e hetimit administrativ” të ligjit në fuqi propozohet të qartësohet e drejta e Agjencisë së Prokurimit Publik për të monitoruar ex officio procedurat e prokurimit dhe jo vetëm në rastet kur ka indicie nga palë të treta.

Monitorimi është një nga detyrat që Agjencia e Prokurimit Publik kryen sipas      ligjit aktual për prokurimin publik, nëpërmjet një plani monitorimi të brendshëm institucional, detyrë e ngakuar në nenin 13, pika 2, shkronja “g”, të këtij ligji, si institucioni që verifikon zbatimin e procedurave të prokurimit publik pas fazës së nënshkrimit të kontratës dhe monitoron mbarëvajtjen e sistemit të prokurimit në vend.

Në këtë kuadër, propozohet të bëhet më i qartë ky parashikim edhe në nenin 65 të ligjit, i cili përcakton procedurën e hetimit administrativ.
Gjithashtu, në këtë nen propozohet të shtohet një pikë, sipas së cilës autoriteti kontraktor ka detyrimin të njoftojë përsonat përgjegjës të përfshirë në hetimin administrativ të nisur nga Agjencia e Prokurimit Publik dhe të dokumentojë këtë njoftim. 
Kjo shtesë bëhet për t’u dhënë mundësi personave përgjegjës të njihen me procedurën hetimore dhe të kenë mundësi të paraqesin në kohë kundërshtimet e tyre, si një e drejtë e njohur nga ligji nr.8485, datë 12.5.1999, “Kodi i Procedurave Administrative të Republikës së Shqipërisë”. 
Nisur nga boshllëku ligjor për afatin brenda të cilit Agjencia e Prokurimit Publik mund të monitorojë një procedurë prokurimi, propozohet të shtohet në këtë nen një parashikim që ky afat të jetë jo më vonë se dy vjet nga data e nënshkrimit të kontratës.
Në nenin 72 “Kundërvajtjet administrative” të ligjit në fuqi propozohet të bëhen disa ndryshime në drejtim të penalizimit të personave përgjegjës që kanë kryer shkelje të dispozitave të këtij ligji.
Një nga procedurat e prokurimit, të parashikuara në ligj, është procedura “Me negociim pa shpallje paraprake të njoftimit të kontratës”, rastet e përdorimit të së cilës janë të kufizuara. Përdorimi në mënyrë abuzive dhe të pajustifikuar nga autoritetet kontraktore i kësaj lloj procedure prokurimi duhet të penalizohet maksimalisht. 

Duke marrë në konsideratë faktin se në ligjin aktual penalizimi në këtë rast nuk është i përcaktuar qartë, propozohet ndërhyrja në nenin 72, ku të përcaktohet dhënia e masës administrative nga 100 000 deri në 1 000 000 lekë për autoritetet kontraktore.
Vendosja e kësaj mase penalizuese do të sillte frenimin e autoriteteve kontraktore në përdorimin e në mënyrë abuzive dhe të pajustifikuar të procedurës së prokurimit me negociim pa shpallje paraprake të njoftimit, si një procedurë prokurimi, e cila nuk u jep mundësi ofertimi të gjithë operatorëve ekonomikë të interesuar. 

Po kështu, propozohet të shtohet si masë penalizuese dënimi me gjobë, në masën nga 50 000 deri në 500 000 lekë, për mospërmbushje të detyrimeve të parashikuara në nenet 45 e 46 të ligjit, dispozita të cilat parashikojnë hartimin e kritereve të pranimit nga autoriteti kontraktor. Synimi i këtij propozimi është të shmangë vendosjen e kritereve abuzive të kualifikimit nga autoritetet kontraktore, të cilat kufizojnë pjesëmarrjen e operatorëve ekonomikë të interesuar.

Gjithashtu, propozohet rishikimi i kufirit minimal të masave administrative në rastet e mospërmbushjes së detyrimit të parashikuar në nenet 38 dhe 63, duke marrë në konsideratë vlerën e fondit limit të procedurave të prokurimit, e cila mund të jetë dhe vlerë minimaliste dhe parashikimet e penalizimit në ligjin aktual parashikojnë vlera të larta në raport me atë të fondit limit.

Në nenin 73 “Sanksionet për mosbashkëpunim” të ligjit në fuqi propozohet të bëhet një parashikim në mënyrë më të qartë i penalizimit të rasteve të refuzimit të autoritetit kontraktor për të bashkëpunuar me Komisionin e Prokurimit Publik dhe Agjencinë e Prokurimit Publik, ku ngarkohet me përgjegjësi titullari i autoritetit kontraktor dhe dënohet nga këto institucione me gjobë nga 50 000 deri në                           1 000 000 lekë.
VII. INSTITUCIONET DHE ORGANET QË NGARKOHEN PËR ZBATIMIN E KËTIJ AKTI
Agjencia e Prokurimit Publik, Komisioni i Prokurimit Publik dhe autoritetet kontraktore në vend.
VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT 
Për realizimin e këtij projekti, u krijua një grup pune me përfaqësues, specialistë të fushës së prokurimeve nga Agjencia e Prokurimit Publik (APP), Komisioni i Prokurimit Publik (KPP), Ministria e Punëve të Brendshme (MPB), Ministria e Transportit dhe Infrastrukturës (MTI), Ministria e Shëndetësisë (MSH), Koorporata Elektroenergjetike Shqiptare (KESH) dhe Fondi Shqiptar i Zhvillimit (FSHZH), nën drejtimin e ministrit të Shtetit për Çështjet Vendore.

Për ndryshimet e propozuara u bënë konsultime me  SIGMA
/OECD
. Nga takimet dhe komunikimet e vazhdueshme me përfaqësues të SIGMA-s, vlerësohet se ky projektligj vjen në të njëjtën linjë me parashikimet në direktivat respektive të Bashkimit Evropian. 

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE 
Ky projektakt nuk shoqërohet me efekte financiare. 
KËSHILLI I MINISTRAVE
� Support for Improvement in Governance and Management


� Organisation for Economic Co-operation and Development

